Kortfilms - 2018 - Innibos 2018
Kortfilms – 2018
Mia wil weet waar sy vandaan kom. Al wat sy ken, is haar oupa en ouma, en die feëverhale waarmee hulle haar grootmaak. Sy word ouer, begin al hoe meer vrae vra, maar kry geen antwoorde nie. Wanneer ’n tragedie haar tref, moet sy nuwe bande smee om die pad vorentoe te kan stap.
Met o.a. Luca Human, Cobus Rossouw, Carla Smit en Sandra Kotze.
Ingenieur Jacobs was so lief vir sy vrou dat hy ná haar dood ’n lewensgrootte beeld van haar gemaak het. Ná sy gedwonge aftrede, dwaal hy broeiend in die huis rond. Hy het nie meer lus om uit te gaan of ou vriende te besoek nie. Eendag begin hy om ’n robot te bou om die stilte te verdryf. Dié kortfilm is gegrond op Jan Rabie se gelyknamige kortverhaal.
Met o.a. Jaco Bouwer en Abduragman Adams.
Die liefde is die grootste verslawing. Gregory is verslaaf aan die liefde van sy lewe. Hy het uitgesien na ’n middelklasbestaan. Drie jaar later is hy ver verwyder van die toekoms waarvan hy eens gedroom het. Om weg te kom van sy ontnugtering probeer hy ’n nuwe begin in Kaapstad maak. Wat begin as ontvlugting van sy stukkende drome, word ’n nuwe verslawing – sy tweede liefde: heroïne…
Met o.a. Carel Nel.
Op ’n dag in die skoolvakansie sien twee jong seuns ’n gesprek tussen ’n polisie-offisier en ’n berugte dwelmhandelaar. Wanneer dié twee hulle gewaar, beland die seuns in die gangster se kloue. Van daardie oomblik is hulle sý soldaatjies. Hul eerste opdrag is om ’n pakkie dwelms te gaan haal.
Met o.a. Elton Landrew.
Stahlwolf, ’n gewilde TV-reeks uit die 80’s, is alles waaroor die middeljarige Francois droom. Elke jaar trek hy as Kurt Stahl aan na die werk se jaareindfunksie, maar niemand herken hom nie. Dis belaglik! Natuurlik lyk hy soos Kurt Stahl, veral sy snor… Om aan sy vervelige lewe te ontsnap besluit hy om self ’n episode van Stahlwolf te maak, waarin hy die rol van Kurt Stahl vertolk.
Met o.a. Karin van der Laag.
Vossie is depressief. Die lewe het hom al ’n paar harde klappe gegee. Dus besluit hy om sy kar in ’n verlate veld te parkeer en sy eie lewe te neem. Vossie sit bedroef in sy motor en berei hom op die dood voor. Dan hoor hy ’n klop aan sy ruit – en daar staan die eksentrieke Antie wat haar eie planne het.
Met o.a. Tobie Cronje en June Van Merch.
Die afgelope dertig jaar is Valk Volschenk die mansenkelspelkampioen op Vrekfontein. Wel, tegnies is hy die enigste tennisspeler op die dorp sedert die omstrede 1984-finaal teen sy aartsvyand, Kroepjan Brand. Wanneer ’n ambisieuse dokumentêre filmmaker sy verskyning op die dorp maak, word ou koeie uitgekrap en nuwe gevare oopgekrap.
Met o.a. André Roothman en Deon Lotz.
Susan word een oggend wakker en besef sy het haar lewe verwoes. Sy en haar vriendin, Christelle, beraam ’n plan om met die hulp van Ludowickus, ’n man wat deur tyd kan reis, terug te gaan na die aand toe al die verkeerde besluite geneem is. Om die verlede te verander is egter nie so eenvoudig nie.
Met o.a. Ilana Cilliers en Cintaine Schutte.
Wanneer Uncle Bob een oggend op pad na sy pandjieswinkel in Parow dood neerslaan, dink Basie, sy skoonseun, dat dit nou sy kans is. Terwyl sy vrou Moira treur, beplan Basie solank om saam met sy lover, Girlie, én die erfporsie te vlug. Die twee en Girlie se broer, Apie, beraam planne om van Moira ontslae te raak. Maar Girlie en Apie het ander idees en skroom nie om vuil te speel nie.
Met o.a. Karli Heine.